ชงครม.เคาะคงภาษีแวต7%
สรรพากรชง ครม.เคาะคงแวต 7% อีก 1 ปี ยอมรับสิ้นปีงบประมาณ เก็บรายได้ต่ำเป้า 1.4 แสนล้าน
13 ก.ย. 2559

สรรพากรชง ครม.เคาะคงแวต 7% อีก 1 ปี ยอมรับสิ้นปีงบประมาณ เก็บรายได้ต่ำเป้า 1.4 แสนล้าน
นายประสงค์ พูนธเนศ อธิบดีกรมสรรพากร เปิดเผยว่า กรมสรรพากรได้เสนอกระทรวงการคลังให้คงภาษีมูลค่าเพิ่ม หรือแวต จาก 10% เป็น 7% ที่จะสิ้นสุดวันที่ 30 ก.ย. 2559 ออกไปอีก 1 ปี เนื่องจากเศรษฐกิจไทยยังฟื้นตัวไม่เต็มที่ การเพิ่มแวตในขณะนี้จะเป็นการเพิ่มภาระให้กับนักลงทุนและประชาชนมากขึ้น
ทั้งนี้ ที่ผ่านมารัฐบาลได้ออกมาตรการต่างๆ จำนวนมาก เช่น การช่วยประชาชนฐานราก ซึ่งเป็นคนกลุ่มใหญ่ของประเทศที่ได้รับผลกระทบจากปัญหาภัยแล้ง ทำให้เพาะปลูกไม่ได้ส่งผลให้รายได้ลดลง นอกจากนี้ การส่งออกของไทยยังมีปัญหาจากเศรษฐกิจ หากมีการขึ้นแวตในขณะนี้จะเพิ่มภาระให้กับผู้บริโภค และเพิ่มต้นทุนให้กับผู้ประกอบการ
ปัจจุบัน การปรับขึ้นแวตทุก 1% จะทำให้กรมสรรพากรเก็บภาษีได้เพิ่มขึ้น 1 แสนล้านบาท จากที่ผ่านมาจัดเก็บได้ประมาณ 7 หมื่นล้านบาท เนื่องจากเศรษฐกิจของประเทศขยายอย่างต่อเนื่อง แม้ว่าจะขยายตัวได้ต่ำ แต่ก็ยังขยายตัวได้ทุกปี
สำหรับการเก็บภาษีของกรมสรรพากรในปีงบประมาณ 2559 คาดว่าจะเก็บได้ 1.75 ล้านล้านบาท ต่ำกว่าเป้าหมายเดิม 1.4 แสนล้านบาท เนื่องจากน้ำมันมีราคาต่ำลง และเก็บภาษีปิโตรเลียมได้ต่ำกว่าเป้าหมาย ทำให้ภาษีส่วนนี้หายไปกว่า 1 แสนล้านบาท
ขณะที่การเก็บภาษีปีงบประมาณ 2560 วงเงิน 1.82 ล้านล้านบาท คาดว่าจะเก็บได้ตามเป้าหมายที่ตั้งไว้ เนื่องจากมาตรการบัญชีเดียวทำให้ผู้ประกอบการเสียภาษีสอดคล้องกับความเป็นจริงมากขึ้น ขณะที่เศรษฐกิจปี 2560 รัฐบาลคาดว่าจะขยายตัวได้มากกว่าปี 2559 จะทำให้การเก็บภาษีของกรมสรรพากรเพิ่มมากขึ้น
นายประสงค์ กล่าวว่า ที่ผ่านมากรมสรรพากรได้เพิ่มประสิทธิภาพ โดยการขยายฐานภาษีอย่างต่อเนื่อง การเก็บภาษีนิติบุคคลที่ดำเนินการอยู่มี 6 แสนราย ตามที่ได้จดทะเบียนกับกระทรวงพาณิชย์ ซึ่งในขณะนี้กรมสรรพากรมีมาตรการให้ผู้ประกอบการบุคคลธรรมดาจดทะเบียนเป็นนิติบุคคล ก่อนหน้านี้มีการดำเนินการกับร้านค้าทอง ร้านขายยา และต่อไปจะทำกับผู้ประกอบการท่องเที่ยว จะทำให้ขยายฐานภาษีนิติบุคคลได้ถึง 1 แสนราย
ส่วนภาษีบุคคลธรรมดาปัจจุบันมีผู้เสียภาษี 11 ล้านคน จากก่อนหน้านี้ที่มี 8 ล้านคน เพิ่มขึ้นต่อเนื่อง แต่รายได้จากภาษีอาจจะเพิ่มขึ้นไม่มาก เพราะมีการลดภาษีบุคคลหลายครั้ง ล่าสุดในปี 2560 ได้ลดอัตราภาษีรวมถึงหักลดหย่อนเพิ่มมากขึ้น